Hwan ne Ɔkanni? Ɔkanni ne obi a ɔbɔ abusua ne ntɔn, na ɔdi ade kɔ ne na, anaa ne maame abusua mu. Yei kyerɛ sɛ, abusua anaa abusubɔ yɛ Ɔkanni biara ho adeɛ. Abusua gyina hɔ ma nnipakuo bi a wɔfiri mogya baako mu, na wɔto wɔn nkyi kɔsi ɛna baako so. Obi frɛ obi sɛ ne busuani a, na ɔrekyerɛ obi a ɔne no afa kwan bi so aka abɔ mu sɛ nnipa baako, sɛ ɛnam mogya so anaa awareɛ mu, mpo ne mmienu nyinaa mu.
Abusua a wɔto ana firi ɔbaapanin baako mogya mu no, yɛfrɛ no “Bogya Busua”. Saa abusua yi nyinaa wɔ mogya mu nkutahodie. Deɛ yɛtumi si bo ka sɛ ɛyɛ mogya (bogya) abusuabɔ no ne deɛ ɛda ɔbarima anaa ɔbaa bi ne ne maame ne papa, nuammaa ne nuammarima ne wɔfaase/ mma ne maame nua mmarima, sewaanom, maame nuanom ntam nso ka abusuabɔ yi ho.
Akanman mu no, sɛ obi tumi to ana de kɔ akyiri sɛ deɛn na yɛhwɛ na mogya bi di afra wɔ mu baabi a, yɛka sɛ ɔyɛ busuani a bronin bɛkyerɛ mu sɛ “kinsmen” a ɛwɔ abusua tenten mu. Ebinom frɛ no “ntɛtɛbusua”. Edin a yɛde ma no ne “abusua santene” anaa “abusua a ɛkwan da ntam”. Abusuabɔ no fa bi nso nam agya, ɔyere, ne mma afam (Abusua ketewa).
Akanfoɔ wɔ mmusuakuo ahodoɔ nnwɔtwe. Abusua biara wɔ n’akraboa ne ne piesie. Wɔwɔ nkyea ne nnyesoɔ nso. Akanfoɔ mmusua no ne; Asakyiri, Agona, Aduana, Asona, Ɔyokoɔ, Ɛkoɔna, Biretuo ne Asɛneɛ.
Abakɔsɛm kyerɛ sɛ Asakyiri yɛ abusua a Onyankopɔn dii kan bɔeɛ. Yei nti ɛyɛ abusua a akyɛre pa ara, nanso nnipa a wɔwɔ mu nnɔɔso. Wɔn akraboa ne kɔkɔsakyi (ɔpɛtɛ). Wɔn piesie ne Asare a ɔfiri Akorokyerɛ. Wɔn nuabaa ne Pɔne. Wɔn nnyesoɔ ne “Ofori-na”, anaa “Ofoona”. Wɔn nkuro bi ne Ayase, Abɔfoɔ, Afiduase ne Adukurom.
Agona
Agona na ɛtɔ so mmienu a ɛmu nnipa dɔɔso pa ara. Wɔn akraboa ne ako. Wɔn nnyesoɔ ne “Ago-Nana”. Wɔn piesie ne Ampɔnsɛm a ɔfiri Denkyira. Wɔn maanu ne Ɔware Adu a ɔfiri Akyem–Ɔda. Wɔn mɛnsa ne Bɔdwesango Boahemaa Adu Gyamfi. Wɔn nuabaa ne Toa. Wɔn nkuro no bi ne Denkyira, Tafo, Akyem Soɛduro. Agonafoɔ ho yɛ fɛ na wɔn ano ate nso.
Aduana
Abakɔsɛm korɔ no ara kyerɛ sɛ, Aduana na wɔde ogya ne sika baeɛ. Wɔn akraboa ne ɔkraman anaa ɔtwea. Wɔn piesie ne Dɔmaa Kusi a ɔfiri Dɔmaa. Wɔn maanu ne Asumegya Kwabi. Wɔn mɛnsa ne Kumawu Tweneboa Kodua. Wɔbɔ wɔn mmrane sɛ; “Aduegyafoɔ”. Wɔn nnyesoɔ ne “Adu-na”. Wɔkyerɛ sɛ, Aduanafoɔ gyentia a ɛdi kan no da so da Dɔmaa Ahenkuro de bɛsi ɛnnɛ. Wɔn nkuro no bi ne; Dɔmaa Ahenkuro, Akyem-Tafo, Wasa Akuropɔn, Aburi, Kwahu, ne Kumawu.
Asona
Nhwehwɛmu kyerɛ sɛ Asona ne abusua a ɛmu nnipa dɔɔso pa ara. Wɔn akraboa ne anene (kwaakwaadabi), ne asona wɔ. Saa ɔwɔ yi yɛ kɔkɔɔ, ɛnna tuntum sesa ne mu. Wɔkyerɛ sɛ, ɛyɛ musuo sɛ Asonani bɛhunu saa ɔwɔ yi. Wɔn piesie ne Kuntunkununku a ɔfiri Adanse Sebeneso. Wɔn nnyesoɔ ne “Aso-na” anaa “Ofori-Na”. Wɔn nuabaa ne Dwamena. Wɔn nkuro bi ne Ɔfenso, Bɔnso, Bonwire, Kɔnɔngo, Kukurantumi, Dwesi ne Akyem Wankyi.
Ɔyokoɔ
Nhwehwɛmu kyerɛ sɛ saa abusua yi mu fa kɛseɛ no ara firi Asante ne Akyem. Wɔn akraboa ne akorɔma. Wɔn piesie ne Asantehene a Ɔte Kɔkɔɔ Soɔ. Wɔn maanu ne Dwabenhene Nana Yaw Sapɔn. Wɔn mɛnsa ne Nsutahene Nana Amankwaa. Wɔn nnyesoɔ ne “Obiri-Nana (Obiri-na)” anaa “Oburu”. Wɔn nkuro bi ne Bɛkwae, Pampaso, Takyiman, Dwaben ne Dwaaso.
Ɛkoɔna
Ɛkoɔna yɛ abusua a wɔn mu nnipa no fa kɛseɛ no wɔ Mfanteman mu. Mfantefoɔ frɛ saa abusua yi Abiradze. Wɔn piesie ne Fante Eguafo Nana Gyima Yɛboafo. Wɔn maanu ne Nana Afriyie Bonsra a ɔfiri Adanse Fɔmena. Nana Nsutahene yɛ wɔn mɛnsa. Wɔn akraboa ne ɛkoɔ. Wɔn nnyesoɔ ne “Doku-Nana” anaa “Adeɛ-na”. Wɔn nkuro no bi ne Oguaa, Asɔkɔre, Berekum, Pakyi, Asaaman ne Nkwantanan.
Asɛneɛ
Asɛneɛ yɛ abusua bi a wɔkyerɛ sɛ ɛmu nnipa ani yɛ den pa ara, na wɔn ano nso ate. Wɔn akraboa ne asee ne ampan. Wɔn piesie ne Akosa Berempɔn a ɔfiri Kumase Amakom. Wɔn maanu ne Nana Gyekyɛ Birempɔn a ɔfiri Dompoase. Wɔn mɛnsa ne Nana Otibo a ɔfiri Fante Nyankomase. Wɔn nnyesoɔ ne “Adu-Nana” anaa “Adu-Na”. Wɔn nkuro no bi ne Dompoase, Amakom, Agona, Antoa, Mpatase, Nkoransa ne Kofiase.
Biretuo
Biretuo yɛ abusua bi a wɔn mu nnipa wɔ akokoɔduro. Wɔn akraboa ne etwie anaa ɔsebɔ. Wɔn piesie ne Barima Kwadwo Ofori Brempɔn. Tete no, na wɔfrɛ saa abusua yi “Sabarima” anaa “Brempɔn”. Wɔn nnyesoɔ ne “Otwie-Na”. Wɔn nkuro no bi ne Asante Mampɔn, Ayaase, Afigyaase, Ahensan, Kwahu, Abomasu ne Yɔnso.
Hunu w’abusua a wodam, ɛsiane sɛ abusua na ɛkyerɛ nipa ko a obi yɛ. Akanfoɔ amammerɛ da nso, na ɛyi wɔn adi ma wɔdam fua, na abusua ka wei hu. Mpanin se; “Sɛ wo werɛ firi wo kurom hene mmɛntia, woyera wɔ adwabɔ ase.
MMOA NWOMA
Asomah, K. (2017). Ɛfiri Tete. Methodist Senior High/Tech School: Berekum, Brong-Ahafo.
